
Az urbanizáció hatása a budapesti városi tavak zooplankton közösségeire

A világszerte növekvő urbanizáció miatt a természetes élőhelyek kiterjedése csökken, minőségük pedig folyamatosan romlik. Ez számos esetben biodiverzitás veszteséggel jár együtt a környezeti zavarás és az idegenhonos fajok térnyerése miatt. Ezen felül a vizes élőhelyek kapcsán különösen fontos az élőhelyeket összekötő kapcsolatok megléte, mivel a diszperziós események kulcsfontosságúak mind a helyi, mind a regionális biodiverzitás fenntartásában, ami utóbbi ennek köszönhetően a kis vizes élőhelyek esetében kifejezetten magas lehet.
Kutatásom során az alábbi kérdések megválaszolása volt a célom: (1) van-e hatása az urbanizációnak a budapesti városi tavak zooplankton közösségeire és fajszámára; (2) melyik lokális változó a legfontosabb a zooplankton közösségek összetétele és fajszáma szempontjából; (3) illetve hogy megállapítsam, hogy az urbanizációnak vagy a tó lokális tulajdonságainak van-e nagyobb hatása a közösség-összetételre és fajszámra.
A kérdések megválaszolásának érdekében zooplankton mintákat gyűjtöttünk, vízkémiai- és egyéb háttéradatokat rögzítettünk a Budapest és környéki városi tavakból, majd QGIS segítségével kiválasztottunk egy reprezentatív, 20 tóból álló mintasorozatot, amely az általunk számolt urbanizációs gradiensre illeszkedett. A zooplankton minták fajösszetételét és az abundancia viszonyokat mikroszkópos módszerek használatával állapítottam meg, míg a háttéradatok elemzése és a közösségek összehasonlítása ordinációs vizsgálatok valamint többváltozós statisztikai tesztek alkalmazásával történt.
Az elemzések során 26 zooplankton taxont sikerült elkülöníteni és megállapítani gyakoriságukat, valamint meghatározni elterjedési mintázatukat a háttéradatok segítségével. Eredményeim azt mutatják, hogy a zooplankton közösségek összetételére és fajszámára nagyobb hatást gyakorolnak a tavak lokális tulajdonságai, mint az urbanizációs index, azonban mind a közösség-összetételre (vezetőképesség), mind a fajszámra (aljzat típusa, fémion-összetétel) ható legfontosabb helyi változók kapcsolatban állnak az urbanizációval.
A városi tavak biodiverzitásának megértése azért különösen fontos, mert a jól funkcionáló zooplankton közösségek az emberiség számára is elengedhetetlen szolgáltatások ellátásában játszanak szerepet. Kutatási eredményeim segítséget nyújtanak a városok természetes élőhelyeinek jobb megértéséhez és felhívják a figyelmet azok megóvásának fontosságára. 



